Fámennur hópur má ekki koma óorði á samfélagið
Hátt á annað hundrað manns mætti í gær á borgarafund á Patreksfirði sem boðað var til í kjölfar skemmdarverka og drykkjuláta sem hópur ungra manna stóð fyrir í bænum um liðna helgi. Fundarmenn samþykktu ályktun þar sem því var beint til bæjarstjórnar Vesturbyggðar, sýslumannsins á Patreksfirði og Grunnskóla Vesturbyggðar að hafa forgöngu um stofnun starfshóps um forvarnir í sveitarfélaginu. Jafnframt skoraði fundurinn á dómsmálaráðherra að beita sér fyrir því að aukið fé verði veitt til sýslumannsembættisins þannig að starfandi lögreglumönnum verði gert kleift að sinna þeim skyldum sem á þá eru lagðar í starfi.
Samkvæmt upplýsingum Morgunblaðsins voru það um fimmtán menn á aldrinum 18-25 ára sem stóðu fyrir skemmdarverkum í bænum um síðustu helgi. Þeir skemmdu m.a. nokkur umferðarskilti, brutu rúður í bíl og létu ófriðlega. Á fundarmönnum mátti heyra að þetta væri ekki í fyrsta skipti sem umræddur hópur hefði verið til vandræða í bænum. Atburðir liðinnar helgar hefðu hins vegar fyllt mælinn.
Jón B.G. Jónsson bæjarfulltrúi sagðist ekki muna eftir jafn fjölmennum borgarafundi á Patreksfirði. Í þessari góðu fundarsókn fælust skýr skilaboð. "Við sættum okkur ekki við að fámennur hópur komi slíku óorði á okkar samfélag," sagði Jón.
Flestir þeirra sem tóku til máls á fundinum lögðu áherslu á að efla þyrfti forvarnir í bæjarfélaginu og foreldrar yrðu að framfylgja reglum um útivistartíma barna og unglinga. Virðingarleysi gagnvart samborgurum, eigum annarra og gagnvart lögreglunni var talsvert rætt. Einn þeirra sem tóku til máls á fundinum sagði að lögreglan treysti sér jafnvel ekki til að handtaka menn sem hefðu gerst brotlegir við lögin og bæru lögreglumenn því við að þeir væru of fáliðaðir. Þórólfur Halldórsson, sýslumaður á Patreksfirði, benti á að hjá embættinu væru þrír lögreglumenn en þrátt fyrir ítrekaðar auglýsingar hefði ekki tekist að ráða í fjórðu stöðuna. Hann sagðist ekki ætlast til þess af lögreglumönnum að þeir færu inn í hóp 15-20 ölvaðra ungra manna. Þess væru alltof mörg dæmi að menn hefðu slasast í slíkum viðureignum.
Haukur Már Sigurðsson, forseti bæjarstjórnar, sagði atburði liðinnar helgar hafa farið alltof hátt og alltof hratt um landið en þeir gæfu alls ekki rétta mynd af samfélaginu. Hann spurði hvort slík vandamál kynnu að hafa komið upp í kyrrþey annars staðar án þess að allir fjölmiðlar landsins fylgdust með. Á Hornafirði, Selfossi og í Grafarvogi hefði samfélagið átt við svipuð vandamál að stríða og þar hefði verið tekið á málum með árangursríkum hætti. Hið sama yrði að gerast á Patreksfirði. "Við getum snúið neikvæðri umræðu upp í jákvæða þróun."
Hátt á annað hundrað manns mætti í gær á borgarafund á Patreksfirði sem boðað var til í kjölfar skemmdarverka og drykkjuláta sem hópur ungra manna stóð fyrir í bænum um liðna helgi.
Skoraði fundurinn á dómsmálaráðherra að beita sér fyrir því að aukið fé verði veitt til sýslumannsembættisins
Flestir þeirra sem tóku til máls á fundinum lögðu áherslu á að efla þyrfti forvarnir í bæjarfélaginu.
Foreldrar yrðu að framfylgja reglum um útivistartíma barna og unglinga.
Einn þeirra sem tóku til máls á fundinum sagði að lögreglan treysti sér jafnvel ekki til að handtaka menn sem hefðu gerst brotlegir.
Ekki ætlast til þess af lögreglumönnum að þeir færu inn í hóp 15-20 ölvaðra ungra manna.